हिमाचल प्रदेश के 50 साल: स्वर्णिम हिम महोत्सव कार्यक्रम में जुटे हर उम्र के हिमाचली, बच्चों ने कला प्रतियोगिता में लिया भाग
कार्यक्रम की अध्यक्षता कर रहे ललित कला अकादमी के वाइस चेयरमैन प्रोफेसर डॉ नंद लाल ठाकुर ने कहा कि हिमाचल में प्रतिभाओं की भरमार है और उन्हें निखारने के साथ ही देश-विदेश के स्तर पर मंच उपलब्ध कराने की जरूरत है।
नई दिल्ली. हिमाचल प्रदेश राज्य 50 साल का हो चुका है। इस मौके पर न सिर्फ हिमाचल बल्कि अन्य शहरों में इस साल की शुरुआत से ही स्वर्णिम हिम महोत्सव कार्यक्रम किए जा रहे हैं। रविवार को राजधानी नई दिल्ली स्थित मंडी हाउस में स्र्वर्णिम हिम महोत्सव के अंतर्गत स्वर्णिम चित्रकला प्रतियोगिता का आयोजन किया गया, जिसमें NCR में रह रहे हिमाचल प्रदेश के युवाओं ने भाग लिया। इस हिमाचली मिलन कार्यक्रम में बड़ी संख्या में राज्य के अन्य लोगों ने भी हिस्सा लिया।कार्यक्रम में स्पेशल ओलंपिक्स भारत की राष्ट्रीय अध्यक्ष डॉ. मल्लिका नड्डा ने बतौर मुख्य अतिथि शिरकत की। उन्होंने पिछले 50 वर्षों में हिमाचल प्रदेश के विकास में योगदान देने वाले सभी बड़ी हस्तियों को याद किया। उन्होंने कहा कि हिमाचल निर्माता और पहले मुख्यमंत्री यशवंत सिंह परमार से लेकर शांता कुमार, वीरभद्र सिंह, ठाकुर रामलाल, प्रेम कुमार धूमल और वर्तमान मुख्यमंत्री जयराम ठाकुर तक सभी का योगदान है। इस अवसर पर उन्होंने प्रदेश के सभी स्वतंत्रता सेनानियों और शहीदों को भी याद किया। कार्यक्रम की अध्यक्षता कर रहे ललित कला अकादमी के वाइस चेयरमैन प्रोफेसर डॉ नंद लाल ठाकुर ने कहा कि हिमाचल में प्रतिभाओं की भरमार है और उन्हें निखारने के साथ ही देश-विदेश के स्तर पर मंच उपलब्ध कराने की जरूरत है। इस मौके पर हिमाचल भवन के रेजीडेंट कमिश्नर सुशील कुमार सिंगला ने कहा कि हिमाचल सरकार हिमाचली संस्कृति के प्रचार-प्रसार के लिए लगातार प्रयासरत है और इसके तहत हिमाचल भवन में विभिन्न कार्यक्रमों का सफल आयोजन किया जाता है।